“Kɔ́bɔ́gɔ ai Áron ai bɔ́n bóé naa, bə́ fúbū bɔ́ bə́bēn éyɔŋ bádī míḿfúfúb mə́túnuŋa mə́ bɔ́n bə́ Ísraɛ̂l bátúni ma, təge ndáman ḿfūfúb dzwé wáma; ású dáma, báyəan wá fúbu. Mə nə Ǹtondôbə. 3Kadá bɔ̄ nâ, é mod ósə yǎ mvɔŋ bod dzoe, tɔ a nə m̀mié bod m̀fé, tɔ m̀fé, ngə́ ā súbū míḿfúfúb mə́túnuŋǎ yā bɔ́n bə́ Ísraɛ̂l bə́ túnī Ńtondôbə, ai mvid, bə́ vaagi mod tě á mís máma, mǎ mə̄ nə́ Ńtondôbə. 4É mod ósə yǎ mvɔŋ bod Áron áā kɔn zǎm, ngə́ kig ókɔ̄n ó nə́ mvid, tə mod tě a dí míḿfúfúb mə́túnuŋa ósúsúa yə̄ nâ báman nyé fúbu; dzam də́dā fə ai é mod ósə ǎ yi namba é dzóm ésə yā ḿbim, ényɔ́ yǎ ā soe məyóm, 5é mod ósə yǎ ā nāmbá tɔ tsíd tɔ fé á é bəgə mvid, ngə́ mod ényē kig a və́ nye mvid tě, tɔ akyaí áfē tɔ afé. 6É mod ósə ǎ namba é dzóm é nə́ mvid, a nə fɔ́ɔ́ mvid a kələ kwí ngōngógóle, ńdɔ a sə́ kig dzǎm dí mīḿfúfúb mí byə́m sə́ nâ ǎ mān wɔ́bɔ̄ mə̄ndím. 7Ábōg ńló dzóbo a yímbi yǎ, a yi bɔ ḿfūbán, a ńtɔ̄á fə dzǎm dí mīḿfūfúb mí byə́m, amú bīdí bítē bí nə́ éḿbīé. 8Tə a dí ńtwī éyə́m, ngə́ édzí kig tsíd ē bi a zǎ və́ nyémēn mvid. Mǎ mə̄ nə́ Ńtondôbə. 9Asú tē bə́ nyiege məbéndé máma, bə́ zā bə̄gə́ ńsə̄m bə́ mān wú, éyɔŋ bányiě kig məbéndé máma. Mǎ mə̄ nə́ Ńtondôbə yǎ á ngáfúbū bɔ́. 10Tə é mod a sə́ kig fada a dí mīḿfúfúb mí byə́m; tɔ ǹtɔbɔ̌ fada, tɔ̌ kig m̀bɔ bisíé wōé. 11Vədá, ngə́ fada ǎ kūs ólɔ̌ ai mɔní, ó ngawóge ai nyé, olɔ̌ tē ó nə̄ byá dzǎm dí anə́ mɔ́n dzǎl, bádī bídí byáwóge ai bɔ́. 12Ngə́ ngɔn fada e lúg é mod a sə́ kig fada, e sə́ kig dzǎm dí mīḿfúfúb mí byə́m.